ईरान का भूगोल
ईरान भौगोलिक तौर पर पश्चिम एशिया में स्थित है। इसकी सीमाएँ कैस्पियन सागर, फारस की खाड़ी और ओमान की खाड़ी से जा लगती हैं। इसके पहाड़ों ने सदियों से देश के राजनीतिक और आर्थिक इतिहास को आकार दिया है। यहाँ के पहाड़ कई विस्तृत घाटियों को घेरते हैं, जिन पर प्रमुख कृषि और शहरी बस्तियाँ बसाई गई हैं। ये बेसिन 20 वीं सदी तक एक दूसरे से अपेक्षाकृत अलग-थलग रहते थे। फिर पहाड़ों के माध्यम से प्रमुख राजमार्गों और रेलमार्गों का निर्माण करके जनसंख्या केंद्रों को जोड़ा गया। आमतौर पर, प्रत्येक बेसिन में किसी एक प्रमुख शहर का वर्चस्व था। इस शहर के आसपास सैकड़ों गांव होते थे, और इनके और शहर के बीच जटिल आर्थिक संबंध हुआ करते थे। पारंपरिक रूप से स्थापित गर्मियों और सर्दियों के चरागाहों में भेड़-बकरियों के झुंडों के साथ चलते हुए, घाटियों को पार करते हुए ऊँचे पहाड़ों में, आदिवासी संगठित समूह पारगमन किया करते थे। ईरान में कोई बड़ी नदी प्रणाली नहीं है, और ऐतिहासिक रूप से परिवहन कारवां के माध्यम से किया जाता था जो पहाड़ों में अंतराल और दर्रों से होकर गुजरता था। पहाड़ों की वजह से फारस की खाड़ी और कैस्पियन सागरतक पहुँचने में समस्या आती थी। 1,648,000 वर्ग किलोमीटर (1.774×1013 वर्ग फुट) क्षेत्रफल वाला यह देश दुनिया के सभी देशों में आकार में सत्रहवें स्थान पर आता है। ईरान की उत्तरी सीमाएँ सोवियत संघ के बाद जन्मे राज्यों (अर्मेनिया, अजरबैजान, और तुर्कमेनिस्तान) के साथ लगती हैं। यदि कैस्पियन सागर के दक्षिणी किनारे के ईरान के तट (लगभग 650 किमी) को भी मिलाकर देखा जाए तब ये सीमाएं 2,000 किलोमीटर (6,600,000 फीट)से भी अधिक लम्बी हैं। ईरान की पश्चिमी सीमाएँ उत्तर में तुर्की और दक्षिण में इराक के साथ हैं, जो अरवंद रुद (अरबी में शत्त अल-अरब) पर स्थित हैं। फ़ारस की खाड़ी और ओमान की खाड़ी के तट ईरान की पूरे 1770 किमी लम्बी दक्षिणी सीमा बनाते हैं। पूर्वी दिशा में उत्तर में अफगानिस्तान और दक्षिण में पाकिस्तान है। ईरान के उत्तर पश्चिम में अजरबैजान से सिस्तान और दक्षिण पूर्व में बलूचिस्तान प्रांत की तिरछी दूरी लगभग 2,333 किलोमीटर है।